Scipionyx

***Scipionyx*** je rod dinosaura teropoda koji je u Italiji živio tijekom rane krede, prije oko 113 milijuna godina. Otkriven je samo jedan skelet, koji je poznat po tome što ima očuvano meko tkivo i unutrašnje organe. Fosil pripada mladuncu dugom samo nekoliko centimetara. Procijenjeno je da su odrasli dostizali dužinu od 2 metra. Naziv *Scipionyx* potiče od latinske riječi *Scipio* i grčke *onyx*, što znači "Scipiova pandža" (po Scipioneu Breislaku, geologu koji je prvi put opisao formaciju u kojoj je fosil pronađen). Naziv *samniticus* znači "iz Samniuma" (latinski naziv za područje oko Pietraroje). Primjerak se također često naziva "Skippy", ili "Doggy".

## Otkriće

*Scipionyxa* je u proljeće 1981. godine otkrio Giovanni Todesco, paleontolog amater, blizu Pietraroje, oko 50 kilometara od Naplesa. Fosil se očuvao u pietrarojanskoj vapnenačkoj formaciji, koja je poznata po neobično dobro očuvanim fosilima. Todesco je smatrao da su ostaci pripadali nekoj izumrloj ptici. Nesvjestan važnosti svog otkrića, čuvao je neobični fosil u podrumu svoje kuće do 1992. godine, kada je upoznao dva paleontologa: Cristianoa dal Sassoa i Marcoa Signorea, koji su fosil identificirali kao prvog talijanskog dinosaura. Časopis *[[Oggi]]* je malenom dinosauru dao nadimak *Ciro*, često ime u Naplesu. Godine 1998., *Scipionyx* je dospio na naslovnu stranu časopisa *[[Nature]]*.

## Klasifikacija

*Scipionyx* se svrstava kao teropod i pripadnik Coelurosauria. Budući da ostaci pripadaju mladuncu, nije bilo moguće priključiti ovog dinosaura u neku određenu grupu. Osobine Coelurosauria su sacrum (više kralježaka pričvršćenih za kuk) duži nego kod drugih dinosaura, rep koji je pri vrhu ukočen i zakrivljena ulna. Tibia je također duža od femura kod coelurosaura.

## Organi i dišni sustav
*Scipionyx* se smatra jednim od najvažnijih fosilnih nalaza kralježnjaka ikada, nakon što je "autopsija" otkrila jedinstvenu fosilizaciju jednog dijela njegovih unutrašnjih organa. U vapnencu su ostali očuvani dušnik, iznutrice, jetra i mišići. Jetra je tako dobro očuvana da se smatra da je očuvala oblik i boju koju je imala dok je *Scipionyx* bio živ. Ovo otkriće ima implikacije budući da se pozicija unutrašnjih organa kod dinosaura, prije ovog otkrića, mogla samo nagađati. Ukupna dužina iznutrica (kraća nego se očekivalo) ukazuje na to da je *Scipionyx* mogao probavljati hranu vrlo efikasno. Neki znanstvenici (Ruben, 1999.) su također predložili da je *Scipionyx*, na osnovu analize fosila, imao drugačiji dišni sustav nego kod ptica, a sličniji krokodilovom, što se često koristi kao argument protiv ideje da su dinosauri preci ptica. Međutim, istraživanjima Johna Rubena suprotstavili su se mnogi znanstvenici koji tvrde da istraživanje ima propusta.

## Ponašanje
Smatra se da je *Scipionyx* nastanjivao područje sa mnogo plitkih laguna. U njima nije bilo mnogo kisika, što je dovelo do toga da se jedini poznati primjerak *Scipionyxa* tako dobro očuvao, slično kao i *[[Archaeopteryx]]* iz Njemačke.

## Izvori

## Vanjske veze

* Ciro, talijanski dinosaur iz Beneventoa (Sannio) 
* "U Italiji pronađen mladunac dinosaura sa očuvanim mekim tkivom"
* Datoteka: Marco Signore i Cristiano dal Sasso pokazuju fosil ''Scipionyxa''.
* Dijagram skeleta ''Scipionyxa''.